Vrou spoor baba se pa op danksy Gumtree-advertensieBianca en Logan Fazey ŉ Vrou het danksy die webwerf Gumtree, die pa van haar baba opgespoor nadat sy ná een aand met ŉ vreemdeling swanger geraak het. Bianca Fazey (25) van Jurien Bay in Australië het ŉ advertensie op Gumtree geplaas nadat sy uitgevind het sy is swanger: “Looking for Jeremy from Morley”. Sy het net geweet sy naam is Jeremy en hy is van Morley in Perth – en dat hy geen tatoeëermerke het nie. Hulle het op 23 April 2014 die aand saam in ŉ hotel spandeer. Fazey het in die advertensie gesê sy het sy nommer uitgevee omdat sy gedink het sy sal dit nooit weer benodig nie, totdat sy uitgevind het sy het wel iets wat aan hom behoort. Baba Logan Fazey is in Januarie gebore en Fazey het intussen op Facebook bevestig dat sy die pa opgespoor het: “Ek kry daagliks boodskappe van mense wat wil weet of ek Jeremy al opgespoor het. Wel, danksy die media en my storie wat al die uithoeke van die wêreld bereik het, het ek hom gevind. Hy is in Australië gebore en het hier grootgeword. Hy bly nou saam met sy meisie in Kanada. Hy het glo die storie gesien en vir sy meisie gesê, ‘daar is nie ŉ manier nie’. Ek aanvaar dit as sy besluit, en ek is nie meer op soek na hom nie en sal hom nie verder pla nie. Ek het net sy vriend laat weet dat as hy my eendag wil kontak, dan het hy my besonderhede. Ek is tevrede met die uitslag van die verhaal, ek het klomp nuwe vriende ontmoet en ek het bereik wat ek wou. Baie dankie weereens vir almal vir hul volgehoue ondersteuning. Ek en Logan is baie gelukkig en ons beweeg vorentoe ná al die moeilikheid as ŉ gelukkige gesinnetjie.”